google/wiki40b huggingface dataset:
Mosskorpioner

Utseende

Mosskorpionene er små (sjelden over 5 millimeter) dyr. De kan ved første øyekast minne om bittesmå kreps. Klosaksen eller Pedipalpene er utviklet med lange klør som ofte er lenger enn resten av dyret. De har giftkjertler i én eller begge av "klo-fingrene". Men disse dyrene er altfor små til å utgjøre en trussel for mennesker. Chelicerene midt på hodet, mellom pedipalpene, er små og ender i en klo som ser ut som en liten krabbeklo. De har silkekjertler og ulike hårtufser og børster som brukes når dyret spiser. Mosskorpionene har ett eller to enkle øyne på hver side av hodet, eller de kan være helt blinde. Hodet og mellomkroppen har et felles ryggskjold (carapax), men ofte er det tverrfurer som antyder en oppdeling. Bakkroppen er stor, på oversiden er det 11 par ryggplater. På undersiden er det ca. 8 par bukplater. De fire beinparene er festet til forkroppen, hoftene støter gjerne sammen i midten slik at det ikke blir noen brystplate (sternum). Åndedrettsorganene består av to par åndehull (spirakler) på undersiden som åpner inn til et enkelt trakéystem. De har ikke boklunger slik som mange andre edderkoppdyr.

Levevis

Mosskorpionene er rovdyr som jakter på midd, spretthaler og andre smådyr. De finnes særlig tallrikt i strølaget på bakken og inne i hule trær, også under løs bark. Noen arter lever i fjæra, andre følger mennesker og lever inne i hus, der de er å regne som nyttedyr siden de spiser støvlus og andre potensielle skadedyr. Mosskorpionene kan ikke fly og er avhengige av hjelp for å kunne spre seg over noe avstand. Dette kan de få ved at de griper fatt i beina til flygende insekter (særlig biller og fluer) og "haiker" med disse. Fenomenet kalles phorese og ser ut til å være nokså utbredt mellom mosskorpioner. Det er bevart et insekt i rav med en mosskorpion fast i beinet, så dette er noe de har gjort lenge.

Sjeldent dyr å se

Det kan virke som om mosskorpioner er sjeldne, men det har mye å gjøre med det skjulte leveviset. Flere av artene kan være vanligere enn hva en til nå vet om disse små dyrenes utbredelse. Det handler trolig om å lete, og å lete på riktige plassene. De fleste av artene i denne ordenen er dårlig undersøkt i Norge, og det er sør i landet hvor det er varmest hvor de fleste artene finnes.
Arten Neobisium carcinoides er svært vanlig i strølaget i skog og kan finnes i ganske høye tettheter – flere hundre per kvadratmeter er registrert. På den andre siden antas noen av artene, særlig de som lever utelukkende i hule trær, å være sjeldne og truede.
Finsterforst

Finsterforst er et folk metal-band fra Tyskland som ble opprettet sent i 2004 av Tobias Weinreich (Bass), Sebastian Scherrer (Keyboard), Marco Schomas (Vokal) og Simon Schillinger (Gitar)
Bandet trengte flere medlemmer og lagde mange sanger de ikke kunne fremføre før de hadde nok medlemmer. Våren 2005 ble Johannes Joseph med i bandet, og Finsterforst kunne endelig begynne og øve på sangene sine. I oktober samme året ble rytme-gitaristen David Schuldis også med på laget. Like etter kom trommeslageren Cornelius Heck også med. I desember samme året fikk Finsterforst platekontrakt med Worldchaos Studios, der de spilte inn 3 spors-demoen Wiege der Finsternis. Det første albumet, Weltenkraft ble utgitt i juli 2007. Bandets andre album, ...zum Tode hin, ble utgitt i februar 2009.
Hallingskeid stasjon

Branner

Den 22. oktober 1960 brant Hallingskeid stasjon ned. Stasjonsbygning, vokterbolig og en fem hundre meter lang snøoverbygning gikk med. Fire familier med i alt fjorten personer ble dermed husløse. Baneformann Ole Fuglehaug var på kurs i Oslo, mens familien var igjen i fjellet. Først da det var mørkt, nådde den bekymrede Fuglehaug hjem, men alt stod vel til med kone og tre barn. Brannen startet i snøoverbygget hundre meter fra stasjonsbygningen, og i sterk østavind spredte ilden seg raskt. Stasjonsmester Mons Almenningen oppdaget flammene kl 11:55 og varslet Bergen, Myrdal og Finse. Dagtoget fra Bergen var da bare en knapp halvtime unna, og måtte returnere til Voss. Derfra ble passasjerene busset til Haugastøl.
Slokningsarbeidet var farlig, fordi fat med olje og bensin lå lagret både i snøoverbygget og lagerbygningen. Skinnegangen lå vridd og rødglødende igjen. Etter innsats fra hundre mann som la nye sviller og spor, kunne Bergensbanen gjenåpne bare 24 timer etter brannens start.
I forbindelse med brannen på stasjonen høsten 2008 gikk det flere dager før det kunne gå tog der. Heller ikke vinteren 2007 kunne det gå tog forbi på grunn av et uhell med et tog som hadde kjørt utenfor skinnene midt mellom Hallingskeid og Myrdal stasjon. Den 16. juni 2011 ble stasjonen igjen rammet av brann da det begynte å brenne i snøoverbygget ved Hallingskeid. Et dobbelt togsett av typen NSB type 73 kjørte inn i brannen og tok deretter fyr, men alle om bord ble evakuert før brannen tok tak i togsettet.
Ragnvald Orknøyjarl

Bakgrunn

Moren var Gunhild, Magnus' søster, som ble giftet bort til Kol Kalesson, lendmann på Agder. Ragnvald het opprinnelig Kale, men tok navnet Ragnvald etter Ragnvald Bruseson, Olav den helliges fostersønn fra Orknøyene. Flere granskere, gjerne med noe lokal tilknytting, har forsøkt å finne sikker informasjon om Ragnvalds opphav, uten å kunne bevise hypoteser om konkrete opphavssteder. Både Fjære i Grimstad og Huseby på Lista er nevnt som hans fødested. Orknøyingenes saga opplyser bare at Ragnvald stammet fra Agder. Den katolske kirkes biografi om Ragnvald oppgir fødestedet til Jæren.

Jarl

Sigurd Jorsalfare utnevnte ham i 1129 til jarl over halve Orknøyene og Hjaltland (Shetland). Hans tremenning Pål Håkonsson hadde imidlertid gjort seg selv til enehersker over øyene og nektet å avstå en del til Ragnvald. Ragnvald ble værende i Norge i Harald Gilles tjeneste, og gjorde et mislykket forsøk på å få kontrollen over Orknøyene i 1135, etter at Harald var blitt enekonge i Norge. I 1136 lyktes han imidlertid med å få Pål fanget og drept, og ble etter det hyllet som enejarl. Harald Maddadsson, søstersønn av Pål jarl ble i 1138 utnevnt til medjarl, med Ragnvald som formynder.  I 1137 startet han byggingen av St. Magnuskatedralen i Kirkwall, til ære for onkelen som hadde lidd martyrdøden i 1115. Han var også forfatter; sammen med islendingen Hall Thorarinsson skrev han Háttalykill om heltesagn og Norges kongehistorie.
Ragnvald dro sammen med biskop Vilhelm den gamle, Erling Skakke og andre på korstog i årene 1151–1155. Da han kom tilbake til Orknøyene hadde det i hans fravær oppstått en maktstrid, og han ble myrdet av slektninger avført av Harald Maddadssons fosterfar Torbjørn Klerk i Caithness i Skottland. 
Etter Ragnvalds død oppsto det et ry om hellighet, og det ble meldt om mirakler ved hans grav i St. Magnuskatedralen. På initiativ av biskop Bjarne Kolbeinsson skal Ragnvald ha blitt kanonisert av pave Celestin III (1191–1198), uten at det er bevist. Dersom dette er korrekt er han den eneste i den norske katolske kirke som oppnådde helgenstatus på en slik måte. I Orknøsaga nevnes jærtegn og at "biskop Bjarne med pavens tillatelse lod hans hellige levninger optage".
Man fant under restaureringsarbeider i katedralen i 1919 to skjeletter som var innmurt i pilarene i koret. Det regnes som sannsynlig at det dreier seg om relikviene etter Magnus og Ragnvald. 
Hans minnedag kan i Norden markeres på 21. august; noen eldre kilder oppgir at han ble feiret på dødsdagen 20. august. 
Ragnvald etterlot seg et barn, datteren Ingegerd, som ble gift med Eirik Stagbrell, en høvding fra Orknøyene.
Indravati-demningen

Indravati-demningen er en demning med et vannkraftverk på elva Indravati i delstaten Orissa i det østre India. Anlegget har et totalt installert vannkraftpotensial på 600 MW, fordelt på 4 turbiner av 150 mw hver. Det stod ferdig utbygd i 1998 etter 23 års planlegging, og etter at Verdensbanken trakk sin finansiering i 1991. Anlegget ligger 90 km fra Bhawanipatana. Operatør er Orissa Hydro Power Co.
Demningen er en gravitasjonsdam i betong. Den er 539 meter lang og 45 meter høy. Nedslagsfeltet som det hentes vann fra er på 2 630 km².
Det eksisterer planer om å bygge ytterligere fire demninger.
Hayes (elv)

Hayes River er en elv nordøst i provinsen Manitoba i Canada. Den har en samlet vassdragslengde på 483 km og et nedbørsfelt på 108.000 km². Den renner nordøstover og munner ut i Hudson Bay like sør for der hvor den nordlige naboelva Nelson River munner ut. ved elvemunningen ligger det gamle handelsstedet York Factory, som ble opprettet av Hudson's Bay Company i 1684. Den var svært viktig for kommunikasjonene i pelshandlertiden, ikke minst inn til Winnipegsjøen og videre til Norway House som lå lengre vest i hjertet av innlands-Canada.
Elven er oppkalt etter James Hayes, som var en av partnerne i Hudson's bay Company. Den ble oppdaget og navngitt av den franske oppdagelsesreisende og pelshandler Pierre Radisson.
Morimidius

Utseende

Morimopsini er nokså små, kraftige, gråaktige trebukker. De ligner mye på artene i gruppen Dorcadionini.
Dekkvingene er ofte noe knudrete.

Utbredelse

Arten lever i India.
Elfstedentocht

Elfstedentocht (IPA-uttale: [ɛɫf'steːdə(n)tɔxt]) eller Ellevebyersløpet er et skøyteløp som arrangeres med ujevne mellomrom i den nederlandske provinsen Friesland.
Løpet, som måler nesten 200 km, går over frosne kanaler, elver og innsjøer mellom elleve frisiske byer: Leeuwarden, Sneek, IJlst, Sloten, Stavoren, Hindeloopen, Workum, Bolsward, Harlingen, Franeker, Dokkum og Leeuwarden igjen. Løpet arrangeres ikke hvert år, først og fremst på grunn av at de nederlandske vintrene ofte er for milde til at vannet i kanalene fryser. Med deltakerantall på opptil 15 000 løpere setter arrangementet også meget høye krav til isens tykkelse. Regelverket krever minst 15 centimers istykkelse langs hele løypa.
Siden Elfstedentocht arrangeres så sjelden, skaper det stor spenning over hele landet når man offentliggjør at løpet skal arrangeres. Dagen før løpet reiser mange nederlendere til Leeuwarden for å ta del i den feststemte atmosfæren omkring arrangementet. Kvelden før løpet kalles «Nacht van Leeuwarden» (Leeuwarden-kvelden). Byen forvandles til en stor gatefest.

Historikk

Elfstedentocht var allerede en del av frisisk tradisjon da Pim Mulier i 1890 unnfanget ideen om et organisert løp, som ble arrangert for først gang i 1909. Etter dette løpet stiftet man Vereniging De Friesche Elf Steden som skulle ta seg av organiseringen.
Løpet er arrangert 15 ganger siden 1909. Etter at eliteløperne har startet, forsøker om lag 15 000 mosjonsløpere å fullføre strekningen.
Borovan Knoll

Borovan Knoll (bulgarsk ‘Borovanska Mogila’) er en ås med en høyde opp mot 878 moh på vestkysten av Lindblad Cove på Trinityhalvøya på Den antarktiske halvøya. Den ligger 15 km øst-sørøst for Dragor Hill og 3,88 km sør-sørøst for Almond Point, som består av en utstikker av åsen.
Åsen er oppkalt etter bebyggelsen Borovan nordvest i Bulgaria.
Victory Tilly

Victory Tilly (født 5. mars 1995) er en svensk travhest (vallak) etter Quick Pay og Icora Tilly. Victory Tilly var verdens raskeste travhest etter å ha løpt på 1.08,9 over 1609 meter på The Meadowlands Racetrack i East Rutherford, New Jersey (USA) den 3. august 2002. Rekorden sto til Tom Ridge slo den med 1.08,6. Hestens trener og kusk er Stig H. Johansson, som har uttalt at Victory Tilly er den beste hesten han noensinne har trent. Hesten la opp i oktober 2006 pga. en alvorlig skade.
Totalt innkjørte premiepenger er 37 705 278 svenske kroner.
Flåmyra naturreservat

Flåmyra naturreservat  ligger på åsen i Aust-Torpa i Nordre Land kommune i Oppland. Området er et stort, jordvannspåvirket flatmyrkompleks på 989 daa. Myra ligger inntil kommunegrensa til Gjøvik. 
Flåmyra ble vernet 18. januar 1985. Myra er landskapsmessig viktig og så godt som urørt. Her vokser også orkideen lappmarihånd, som her har en av sine sørligste lokaliteter i Norge.
Avaaz

Avaaz er en internettbasert global aktivistorganisasjon som ble opprettet i januar 2007. Den har særlig markert seg gjennom omfattende underskriftskampanjer. Avaaz' kampanjer fokuserer mellom annet på klimaendringer, bekjempelse av korrupsjon og fattigdom, og arbeid for å fremme menneskerettigheter, fred og konfliktløsning. Avaaz' slagord er "Å lukke gapet mellom den verden vi har og den verden som flest mennesker ønsker seg ". Organisasjonen opererer på 15 språk og hevder at den har over 30 millioner medlemmer i 163 land. Medlemskap vil her si at en person har deltatt i minst en av Avaaz' kampanjer og oppgitt en epostadresse til Avaaz. Antallet støttemedlemmer som hver uke gir penger til Avvaz ligger pr 14 oktober 2012 på 27160 personer.
Navnet Avaaz (persisk: آواز) er hentet fra det persiske ordet for 'stemme' (kan også bety 'lyd' eller 'sang').
Øystein Ringsby

Utstyr

Ringsby bruker Stuart Spector basser, og nylig bruker han NS-2 NTB bass som er laget i Tsjekkia. Han bruker Ampeg forsterkere og Ampeg Classic SVT Head.
Fotball under Panamerikanske leker 1959

Fotball under Panamerikanske leker 1959. Fotball var med som en av nitten sporter i de tredje Panamerikanske leker 1959 som ble arrangert i Chicago i USA fra 27. august til 7. september. Det var en  turnering for menn, sju lag deltok. Det ble spilt en enkeltserie der alle lagene møttes en gang. Argentina vant turneringen, de vant fem kamper og spilte en uavgjort.
Hemnfjorden

Hemnfjorden er ei fjordarm av Trondheimsleia langs kommunegrensa mellom Hemne og Snillfjord i Trøndelag. Fjorden strekker seg 25 kilometer sørover til Kyrksæterøra i botn av fjorden, men medregna sidefjorden Snillfjorden er lengda 30 kilometer. Hemnfjorden er 410 meter dyp på det dypeste.
Fjorden har innløp mellom Ytterøya i sørvest og Hemnskjel i nordøst. Den ytterste delen av fjorden er vid med ei bredde på 5-6 kilometer, og i denne delen ligger flere øyer, som Stamnesøya, Fugløya, Jamtøya og Tynsøya. Sør for Tynsøya strekker Åstfjorden seg østover til Åstsjøen. Det ligger få større bosetninger i denne delen av fjorden, men før fjorden smalner inn ligger grenda Heim på vestsida. Ved Heim smalner fjorden og skifter navn til Bjørkøyfjorden, som er 1,5-2 kilometer brei. Helt sør i Bjørkøyfjorden ligger Tannvikvågen. Sør for Tannvikvågen blir fjorden breiere igjen og skifter tilbake til navnet Hemnfjorden. Her deler fjorden seg også i to. Hemnfjorden fortsetter sørvestover til Kyrksæteræra, mens Snillfjorden går inn til tettstedet Krokstadøra.
I den indre delen av Hemnfjorden går Fv300 langs vestsida av fjorden, mens Fv301 går på østsida. Fra Tannvikvågen går Fv305 nordover langs et lite stykke av fjorden, og i de ytre delene går Fv292 på østsida.
Norsk Landbruksrådgiving

Norsk Landbruksrådgiving driver faglig utvikling og uavhengig rådgivning gjennom 11 rådgivingsenheter (tidligere forsøksringer) med til sammen 350 ansatte og 29.000 medlemmer over hele landet. Rådgivingsenhetene er faglig bindeledd mellom landbruksforskningen og landbruket, og utvikler og etterprøver kunnskap gjennom lokale forsøk. Årlig utføres nærmere 800 feltforsøk hos medlemmene. Denne kunnskapen er grunnlag for rådgiving i planteproduksjon, teknikk, næringsutvikling, økonomi, klima- og miljøtiltak. 
Norsk Landbruksrådgiving (NLR) byttet navn fra Landbrukets Forsøksringer (LFR) 1. april 2008. I 2010 overtok Norsk Landbruksrådgiving 
ansvaret for bygningsteknisk rådgiving og planlegging i landbruket og utviklet tilbudet innen maskinteknisk rådgiving. 
Fra 2014 er tidligere Landbrukets HMS-tjeneste en del av Norsk Landbruksrådgiving, organisert som en egen fagavdeling med femti HMS-rådgivere og 10.000 medlemmer over hele landet. Norsk Landbruksrådgiving tilbyr HMS rådgiving innenfor helse, miljø og sikkerhet i landbruket. Dette i form av HMS-besøk på gården, helseoppfølging hos bedriftshelsetjeneste, kurs og andre faglige tilbud, samt krisehåndtering.  
Virksomheten er eid og styrt av næringsutøverne i landbruket og finansieres av disse, samt prosjektmidler og midler over Jordbruksavtalen. Virksomheten er medlem av interesseorganisasjonen Norsk Landbrukssamvirke.
Steinar Klev er styreleder og Jakob Simonhjell er direktør i Norsk Landbruksrådgiving.
Cyclocephala panthera

Utseende

Biller i slekten Cyclocephala er små til middelsstore, blanke, gjerne rødlige eller gulaktige hornbiller. Arten har ikke horn på hodet eller groper på pronotum, kjønnene kan skilles på at hannen er smalere enn hunnen og at føttene, og særlig kloleddet, på forbeina er fortykkede. Denne arten er brungul med svarte flekker på pronotum og dekkvinger.

Levevis

De voksne billene er nattaktive og kommer til lys. I alle fall noen arter besøker blomster (for eksempel på planter i myrkonglefamilien) og kan være viktige pollinatorer. Larvene er kjent bare for et fåtall av artene, disse lever i jorda og eter på gressrøtter.

Utbredelse

Arten er utbredt i Brasil.
Oseaniamesterskapet i fotball for kvinner 1986

Oseaniamesterskapet i fotball for kvinner 1986 var det andre oseaniamesterskapet i fotball for kvinner. Mesterskapet ble arrangert i Christchurch i New Zealand mellom 29. mars og 5. april. Mesterskapet besto av en miniliga der fire lag møttes en gang, og de to beste lagene møttes i en ren finale etterpå.
Joachim Meisner

Bakgrunn

Etter at familien var blitt fordrevet fra sitt hjem i Schlesien, vokste han opp i Eichsfeld.

Prest

Han studerte filosofi og teologi i Erfurt (som da var del av Den tyske demokratiske republikk) fra 1959 til 1962, og ble her presteviet desember 1962. Han var først virksom som kapellan i Heiligenstadt og så i Erfurt, og rektor for Erfurts Caritasforbund. I 1969 tok han doktorgraden (dr. theol.) ved det pavelige universitetet Gregoriana i Roma.

Biskop

Den 17. mars 1975 ble han titulærbiskop av Vina og hjelpebiskop i Erfurt-Meiningen. Han ble bispeviet i Erfurt av den apostoliske administrator Hugo Aufderbeck den 17. mai samme år. Den 22. april 1980 utnevnte pave Johannes Paul II, som han personlig kjente, ham til biskop av Berlin.

Kardinal, erkebiskop

Han ble utnevnt til kardinalprest av Santa Pudenziana den 5. januar 1983, og til metropolitterkebiskop av Köln den 20. desember 1988, etter at Köln, antagelig verdens rikeste bispedømme, hadde vært vakant siden 14. september 1987. Utnevnelsen av Meisner til erkebiskop ble ledsaget av protester fra flere reformorienterte tyske teologer. 
Han var en skarp kritiker av den moderne tidsånden, av abort og av likestilling av homofile samlivsformer med ekteskapet. Meisner startet sitt virke i Köln med å si til prestene der: «Dere ønsket meg ikke hit, jeg ønsket meg ikke hit, la oss nå gjøre det beste ut av det.» 
Kardinal Meisner var formann for liturgikommisjonen i den tyske bispekonferansen, for underkommisjonen for forbindelser med Øst- og Sentral-Europa og for solidaritetsaksjonen Renovabis. Han var medlem av en rekke pavelige kongregasjoner, blant annet Kongregasjonen for kleresiet.
I 2016 og i 2017 var han med blant fire kardinaler som oppfordret pave Frans til å klargjøre visse aspekter ved det apostoliske skriv Amoris laetitia.
Masamitsu Kanemoto

Karriere

Masamitsu Kanemoto startet sin profesjonelle karriere i Vissel Kobe i 1981. Han har også spilt for Fagiano Okayama.
Norges Skytterforbund

Historie

Skyting mot skive er en idrett med lange tradisjoner i Norge. Det Bergenske Skydeselskap ble stiftet allerede i 1769. I Oslo ble Kristian Augusts Venner stiftet i 1810.
I 1861 ble forgjengeren til Norges Idrettsforbund og Olympiske Komité stiftet, nemlig Centralforeningen for Utbredelse av Legemsøvelser og Vaabenbrug. Skyting er i så måte en av de idrettene som først kom med i den organiserte idretten i Norge. Rifledelen i Centralforeningen ble tatt ut og slått sammen med Folkevæpningssamlagene i 1893 til det som i dag er Det frivillige Skyttervesen.
Oslo Sportsskyttere ble stiftet i 1912 og tok seg av de skytterne som drev med leirdue, hjorteskyting og pistolskyting. I begynnelsen var det også dette laget som organiserte den internasjonale deltagelsen i disse grenene, mens den internasjonale deltagelsen på riflesiden ble organisert av Det frivillige Skyttervesen.
I 1923 kom det krav om at de nasjonale forbund som ville delta i internasjonale mesterskap måtte være medlem av Den internasjonale skytterunion (ISU/UIT). Da dette ble ansett ligge utenfor rammen til Det frivillige Skyttervesen som primært var fokusert på landets forsvar, ble det opprettet en ny organisasjon for å arbeide med norsk representasjon i internasjonale mesterskap. Den nye organisasjonen fikk navnet Norsk Avdeling av den Internasjonale Skytterunion (NAIS) og ble stiftet i 1925.
I 1946 ble det nåværende Norges Skytterforbund stiftet ved en sammenslåing av NAIS, miniatyrskytterforbundet, sportskytterforbundet og Skyteutvalget i Arbeidernes Idrettsforbund.
I 2007 ble NSF medlem i Fédération Internationale de Tir aux Armes Sportives de Chasse (FITASC), og tok inn disiplinene FITASC Sporting og Compak Sporting som er varianter av leirduesti med høyere vanskelighetsgrad.
I 2010 ble PPC 1500 Norge en del av Norges Skytterforbund, slik at Precision Pistol Competition (PPC) ble tatt inn som egen disiplin og NSF ble dermed tilsluttet det internasjonale forbundet World Association PPC 1500 (WA1500).
Norges Skytterforbund dekker i dag mange av skytegrenene hvor det kjempes om internasjonale mesterskap og titler innen både pistol, rifle, leirdue og viltmål.

Organisering

NSF har et styre som blir valgt på forbundstinget annethvert år og en administrasjon med fast ansatte.
Til og med 2016 hadde NSF egne fagkomiteer for hver av disiplinene pistol, rifle, leirdue og viltmål, men fra og med 2017 ble fagkomiteene erstattet med tre nye komiteer som arbeider på tvers av grenene: Breddeidrettskomiteen (BIK), toppidrettskomiteen og teknisk komité.

Para-skyting

Para-skyting for noen av disiplinene.
Yuanyang (drikk)

Yuanyang (kinesisk: 鴛鴦, pinyin: Yuānyāng, eller, på kantonesisk, Yuenyeung) er en i Hongkong svært populær leskedrikk som også er blitt spredt til andre større byer i Kina og Sørøstasia. Yuanyang betyr mandarinand, som i Kina er billedliggjørelsen av en bestående og vellykket forening av motsetninger, i dette tilfellet mellom svart te og kaffe, med tilsetning av kondensert melk og, dersom man drikker den kald, is.
Dovenlori

Utseende

Dovenlorien veier mellom 225-650 g, er 26-38 cm lang og har en hale på ca 1-2 cm.
Arten er listet som «sårbar» på IUCNs rødliste.
Moskeen i Groznyj

Historie

Da den første tsjetsjenske presidenten, Akhmad Kadyrov, var i Tyrkia noen år før sin død, så han en moské han likte godt. Han lovte da at en tilsvarende moské ville bli bygget i Groznyj. Han rakk ikke å oppfylle løftet før sin død, men sønnen hans, Ramzan Kadyrov, sørget for at moskéen ble bygd etter at han ble president.
Frisk Luft

Frisk Luft er en kvartett bestående av Arnold Børud, Kjell Fjalsett, Rune Larsen og Ivar Skippervold. Musikkstilen er inspirert fra amerikansk gospel fra 1970-tallet.
Frisk Luft opptrådte første gang i 1972, under den første gospelfetivalen på Hedmarktoppen. De har fire plateutgivelser og mange av sangene har blitt mye brukt som allsanger i kristne miljøer. De har deltatt i flere TV-programmer i NRK. De siste årene har gruppen opptrådt sporadisk.
Glemt soldat

Glemt soldat er en bok fra 1983 av Sigurd Senje.
Boka handler om den norske frontkjemperen Wolfgang Windingstads opplevelser som soldat i Waffen-SS, og som krigsfange i Gulag-leir i Russland. (Hovedpersonen refereres til som «Ulf», i det første opplaget.)

Handling

Han verver seg til tjeneste som soldat i Waffen-SS, og blir trent opp i Tyskland. I forbindelse med et slag der omtrent 140 norske kolleger blir drept ved Kaprolat-høyden i Karelen, blir han tatt til fange av sovjetiske soldater. I 9 år holdes han som krigsfange i Russland.
Bergen helse- og sosialhøgskole

Bergen helse- og sosialhøgskole var en høgskole for flere helsefaglige utdanninger, etablert i
Bergen i 1991 som en mellomfase-fusjon mellom fem høgskoleutdanninger for jordmor, vernepleier, psykiatrisk sykepleier, sosionom og helsesøster. Skolen ble i 1994 fusjonert inn i Høgskolen i Bergen.
De infusjonerte skolene var Bergen jordmorhøgskole, Bergen vernepleierhøgskole, Høgskolen i psykiatrisk sykepleie, Bergen, sosionomutdanning og helsesøsterutdanning.